Thietmar av Merseburg

Thietmar (født 25. juli 975, død 1. desember 1018), også Dietmar, var en tysk historieskriver på de saksiske keisernes tid. Han var biskop av Merseburg.

Biografi

Oppsummering
Han ble født som sønn av grev Siegfried av Walbeck, som var i slekt med de tyske keiserne. Han ble utdannet ved det keiserlige stiftet i Quedlinburg og i klosteret i Magdeburg. Han ble prost i år 1002 for klosteret Walbeck, som hans bestefar hadde stiftet.

I 1009 ble han biskop av bispedømmet Merseburg, som keiser Heinrich II hadde gjenopprettet fem år tidligere. Han døde i 1018 og er begravet i katedralen der.

Historiker
Mellom 1012 og 1018 skrev han en krønike i åtte bind på latin, i dag kjent som Thietmari Merseburgensis episcopi Chronicon. Den omfatter tiden mellom 908 og 1018, og forteller om Merseburgs, Sachsens, Polens og sorbernes historie. I tillegg inneholder den verdifulle opplysninger om det tyske rikets og Nordens tidlige historie. Thietmar er velinformert om sin egen samtid, oppfattes som sannhetssøkende og omhyggelig. For den tidligste perioden støttet han seg til Widikund av Corveys Res gestae Saxonicae, Annales Quedlinburgenses, samt andre kilder. Beretningen om den sene perioden bygget hovedsakelig på hans egne erfaringer.

Deler av det originale manuskriptet er bevart, og viser at Thietmar fortsatte å gjøre tilføyelser og korreksjoner i teksten etter han hadde ferdigskrevet den. Det betyr også at komposisjonen og den latinske stilen ikke er av særlig høy standard. Han skjelnet heller ikke alltid mellom viktige og mindre viktige begivenheter, men tok med all informasjon han tilsynelatende har hatt adgang til. Krøniken regnes ikke desto mindre som en fremragende kilde til Sachsens historie i siste halvdel av 900-tallet og begynnelsen av 1000-tallet. Hovedvekten ligger på hans eget bispedømme Merseburgs historie, men krigene mot venderne og polakkene fyller også store deler.

Det originale manuskriptet til krøniken ble i 1570 overført til Dresden, Sachsens hovedstad. Bombingen av Dresden under andre verdenskrig førte til at krøniken ble alvorlig skadet, og kun noen få folier forble intakte. I 1905 hadde L. Schmidt utgitt en komplett faksimileutgave av verket.

Thietmars beretning om at Gero-korset i Kölnerdomen ble bestilt av erkebiskop Gero av Köln som døde i 976, ble lenge avvist som feilaktig av kunsthistorikere. Det ble foreslått at han hadde ment et annet kors. I 1920-årene viste nye undersøkelser at Thietmars påstand var korrekt, senere bekreftet av en dendrokronologisk undersøkelse i 1976.

Verker
 Thietmari Merseburgensis episcopi Chronicon (1012–1018); utgitt:
 i Monumenta Germaniae Historica", utgitt av Lappenberg, Hannover 1889 (= Script. III)
 utgitt av Holtzmann (MG. SS. rer. Germ. NS. 9)
 tyske oversettelser fra latin
 ved Laurent (2. oppl, Berlin 1879).
 ved Holtzmann, 1938 (in GdV, 4.Aufl.).

Referanser

Litteratur 
 Thietmar (Dietmar), in: Meyers Konversationslexikon, 4.Aufl. 1888, Bd.15, S.655.
 Wattenbach/Holtzmann, hg. v. Franz-Josef Schmale, Darmstadt 1978, I, S.52-58.
 Ottonian Germany: The Chronicon of Theitmar of Merseburg, translated and annoted by David W. Warner, Manchester 2001 ISBN 0-7190-4926-1

Tyske katolske biskoper
Tyske historikere
Kronikører
Personer fra Saalekreis
Personer fra Magdeburg